Torsdag og fredag i påsken besøger X Factors top tre Fårup Sommerland på sæsonens første åbningsdage, hvor finalisterne vil give koncert på Eventpladsen kl. 13.00 og samtidig indvie den helt nye forlystelse Nøddesvinget. - Vi er rigtig glade for at kunne præsentere de tre X Factor-vindere i parken og indvie den nye karrusel på en helt særlig måde. Samtidig er deltagerne med til at markere startskuddet på en helt ny sæson, og det glæder vi os rigtig meget til, fortæller direktør i Fårup Sommerland, Per Dam. Karrusellen Nøddesvinget er en opgradering af den flyvende karrusel og mangeårige gæstefavorit Waveswinger. Nøddesvinget kan både køre forlæns og baglæns, så der er garanti for masser af sjov og spænding for gæster helt ned til 100 centimeter.
De kommer alle tre; de tre finalister i årets udgave af X Factor; nemlig vinderen Kristian Kjærlund, og de to på anden og tredjepladserne Benjamin Rosenbohm og Live Køhn Vogel, når Fårup Sommerland torsdag skal indvie parkens nye forlystelse.